OKRESNÁ PROKURATÚRA ROŽŇAVA 
Nám. 1. mája, 048 01 Rožňava 1

Číslo: Pv 186/15/8808	Rožňava 16.12.2015 
EEČ: 2-67-236-2015

U Z N E S E N I E

Trestná vec:	obv. XXXXX 
Trestný čin:	Prečin Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX 
	dátum narodenia: XXXXX 
	miesto narodenia: XXXXX  
	rodné priezvisko: XXXXX 
	trvalé bydlisko: XXXXX XXXXX 
	väzba: nie  
ktorý je stíhaný pre trestný čin:
- Prečin Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  

na tom skutkovom základe že:
dňa 14.01.2015 o 22.40 h riadil osobné motorové vozidlo zn. Seat Alhambra, ev. č. XXXXX DJ, smerom od obce XXXXX do XXXXX, okres XXXXX, a v križovatke so štátnou cestou III. triedy neprispôsobil rýchlosť jazdy stavu a povahe zľadovatelej vozovky, čím porušil ustanovenie § 16 ods. 1 zákona č. 8/2009 Z. z. o cestnej premávke v znení neskorších predpisov, dostal šmyk a zišiel s vozidlom mimo spevnenú časť vozovky vľavo, do priekopy, kde narazil do betónového mostíka, v dôsledku čoho došlo k prevráteniu motorového vozidla na strechu a pri nehode spolujazdkyňa XXXXX utrpela pomliaždenie mäkkých tkanív v čelovej a okoloočnicovej oblasti vpravo s krvnou podliatinou, otras mozgu ľahkého stupňa, nakrvácanie pod pavúčnicu mozgu v spánkovej oblasti vpravo, tržnú ranu na ľavej ušnici, pomliaždenie hrudnej steny, pravého pleca, podvrtnutie krčnej chrbtice, s dobou liečenia do 35 dní, spolujazdkyňa XXXXX utrpela pomliaždenie hrudníka, pomliaždenie pľúc obojstranne, zlomeninu 11. rebra vľavo bez posunutia úlomkov, zlomeninu 3. rebra vpravo s malým posunom úlomkov, pomliaždenie pravého pleca a ľavej ruky, natiahnutie krčnej chrbtice a odlomenie tŕňových výbežkov Th2-4 a Th6, s dobou liečenia do 35 dní, a spolujazdkyňa XXXXX utrpela pomliaždenie ľavej strany hrudníka, podvrtnutie ľavého zápästia a odreniny na ľavom predkolení, s dobou liečenia 32 dní.
   
Podľa §216 odsek 2 Trestného poriadku je určená skúšobná doba pre obvineného nasledovne:
1.	XXXXX, dátum narodenia: XXXXX  
	18 mesiacov
  
Odôvodnenie:
Uznesením vyšetrovateľa 1. oddelenia vyšetrovania, Odboru kriminálnej polície, OR PZ SR v XXXXX, sp. zn. ORP-XXXXX zo dňa 29.06.2015, bolo vznesené obvinenie XXXXX za prečin ublíženia na zdraví podľa § 158 Tr. zák., v podstate na tom skutkovom základe, ako je to uvedené vo výrokovej časti tohto uznesenia.
	Obvinený XXXXX sa k spáchaniu skutku, za ktorý je stíhaný, v celom rozsahu priznal. Uviedol, že v mieste nehody bola vozovka šmykľavá, zamrznutá. Dostal s vozidlom šmyk, vozidlo sa stalo neovládateľné a zišiel s ním dole kopcom do priekopy, kde ho zastavil betónový mostík. Vozidlo sa prevrátilo na strechu. Nehodu nahlásil v poisťovni UNIQA, a. s., ktorá už čiastočne uhradila poistné plnenie. Svoje konanie ľutuje. Vyjadril súhlas s podmienečným zastavením trestného stíhania proti jej osobe. 
	Svedkyňa – poškodená XXXXX uviedla, že sedela za spolujazdcom vodiča. Zaspala, na priebeh nehody sa nepamätá. Prebrala sa až na oddelení ARO v XXXXX. V trestnom konaní si neuplatňuje žiadne nároky na náhradu škody, všetky nároky si uplatní v občiansko-právnom konaní zo zákonnej poistky vozidla obvineného. 
	Svedkyňa – poškodená XXXXX uviedla, že v XXXXX ju vyzdvihol obvinený. Pripútala sa bezpečnostným pásom. Išli ešte do obce XXXXX pre pani XXXXX. Hľadala si mobilný telefón, keď zrazu videla len trávu a boli s vozidlom na streche. Na ceste, kde bolo vozidlo, sa šmýkalo, pršalo a mrzlo na tom mieste. Náhradu škody si neuplatňuje, pretože škoda jej bola uhradená poisťovňou UNIQA, a. s. 
	Svedkyňa – poškodená XXXXX uviedla, že registrovala len to, ako išli dole kopcom do priekopy vľavo, kde narazili do mosta a vozidlo sa prevrátilo na strechu. Na mieste nehody pršalo aj mrzlo. Cesta bola šmykľavá. Náhradu škody si neuplatňuje, bola jej hradená poisťovňou UNIQA, a. s. 
	Zo znaleckého posudku znalca z odboru cestnej dopravy vyplynulo, že za bezprostrednú príčinu vzniku dopravnej nehody možno označiť rýchlosť jazdy vozidla v danom úseku, ktorá bola vyššia než medzná rýchlosť na bezpečný prejazd nehodovým úsekom. V dôsledku tejto rýchlosti sa vozidlo dostalo do smerovej nestability, následkom čoho opustilo vozovku. 
	Zo znaleckého posudku znalca z odboru zdravotníctva, odvetvia chirurgie, vyplynulo, že poškodené utrpeli zranenia uvedené vo výroku uznesenia, kde doba liečenia zranení u poškodenej XXXXX mala trvať maximálne 35 dní, u poškodenej XXXXX tiež 35 dní a u poškodenej XXXXX 32 dní. 
	Z oznámenia škodovej udalosti poisťovne UNIQA, a. s., vyplynulo, že obvinený nehodu včas nahlásil, kde uviedol, že pri nehode boli zranené poškodené XXXXX, XXXXX a XXXXX. 
Zo správ poisťovne UNIQA, a. s., vyplynulo, že poškodeným XXXXX škoda bola uhradená. 
	Vina obvineného vyplýva i zo zápisnice o obhliadke miesta dopravnej nehody s náčrtkom, plánikom a fotodokumentáciou, záznamu dopravnej nehody a zápisu o dychovej skúške. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Obvinený XXXXX spáchal prečin ublíženia na zdraví podľa § 158 Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchanému činu priznal, svoje konanie oľutoval a vyjadril súhlas s prípadným podmienečným zastavením trestného stíhania proti svojej osobe. Obvinený vykonal opatrenie na náhradu škody, predovšetkým tým, že škodová udalosť bola včas oznámená poisťovni UNIQA, a. s., ktorá už čiastočne uhradila poistné plnenie poškodeným XXXXX 
	Obvinený je z miesta trvalého bydliska hodnotený všeobecne. V registri trestov nemá záznam. 
Vzhľadom na vyššie uvedené bolo dôvodné postupovať podľa § 216 ods. 1,2 Tr. por., t. j. podmienečne zastaviť trestné stíhanie proti obvinenému XXXXX, a určená mu bola skúšobná doba v trvaní 18 (osemnásť) mesiacov, čo s prihliadnutím na jeho doterajší život a okolnosti prípadu, je dostačujúca.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

JUDr. Juraj Lenďák 
prokurátor